**ELŐTERJESZTÉS**

**Szombathely Megyei Jogú Város Közgyűlésének**

**2017. október 26-i ülésére**

**Javaslat folyamatban lévő fejlesztésekkel kapcsolatos döntések meghozatalára**

Szombathely Megyei Jogú Város Integrált Területi Programjának végrehajtása a Közgyűlés döntéseinek megfelelő tartalommal, a Terület- és Településfejlesztési Operatív Program (TOP) támogatási rendszerében megjelent pályázati felhívásra benyújtott és támogatásban részesült 24 TOP projekt megvalósítása révén folyamatban van. Önkormányzatunk jelenleg 280 millió Ft fel nem használt keretösszeggel rendelkezik a „TOP 6.1 Gazdaságfejlesztés” intézkedés tekintetében, amely összeget a Közgyűlés egy új inkubátorház létesítésére kívánta fordítani, a 86/2017. (IV.27.) Kgy. sz. határozatának 5. pontjában hozott döntés értelmében. A Nemzetgazdasági Minisztérium tájékoztatása szerint az inkubátorház fejlesztését lehetővé tévő pályázati felhívás megjelentetésére nincs lehetőség. A Modern Városok Program keretében végrehajtandó fejlesztések megvalósításáról szóló 1418/2016. (VII. 29.) Korm. határozat 1. pontja alapján a Modern Városok Program keretében megvalósuló azon beruházások, amelyek költségei elszámolhatóak valamelyik operatív programban, kizárólag európai uniós alapokból származó támogatások bevonásával valósuljanak meg, ennek értelmében a fennmaradó 280 millió Ft keretösszeget a Schrammel életmű elhelyezésére irányuló fejlesztés megvalósítására szükséges fordítani. Mindezek következtében a „TOP-6.1.4-16 Társadalmi és környezeti szempontból fenntartható turizmusfejlesztés” konstrukciót érintően az alábbi intézkedésekre van szükség:

1. új pályázati felhívás megjelentetését kell kezdeményezni, amely lehetőséget teremt a Schrammel életmű elhelyezésére vonatkozó pályázat benyújtására
2. az új inkubátorház megvalósítása érdekében szükséges a Modern Városok Program szombathelyei elemeit érintő módosítás kérvényezése
3. a Víztorony és a Romkert fejlesztésére vonatkozó TOP turizmus projektek megkezdődtek, azok tekintetében konzorciumi megállapodás megkötése szükséges a projektek megvalósítására vonatkozóan

Schrammel Imre keramikus művész életművének elhelyezése céljából kezdeményeztem a „TOP-6.1.4-16 Társadalmi és környezeti szempontból fenntartható turizmusfejlesztés” felhívás módosítását, hogy egy új TOP projekt benyújtása lehetővé váljon. A felhívás módosítása 2017. október 10-én megtörtént, amelynek értelmében a Schrammel életmű elhelyezésére vonatkozó TOP projekt 280 millió Ft keretösszeggel 2018. április 30-ig benyújtható. A fejlesztés keretében az egykori Éva-malom épületének felújítása, valamint ehhez kapcsolódóan szabadtéri bemutatóhely kialakítása tervezett az Iseum előtti területen. Tekintettel arra, hogy a tervezett beruházás becsült összege a rendelkezésre álló 280 millió Ft összegű TOP forrást meghaladja, a fejlesztést két részre szükséges osztani, amely egyrészt egy előkészítési költségeket és a szabadtéri bemutató hely kialakítását tartalmazó Modern Városok Programból finanszírozott részből állna, másrészt egy TOP-os részből, amelyben maga az Éva-malom épülete kerülne átalakításra. A TOP pályázat benyújtásával egyidejűleg szükséges kezdeményezni a minisztériumnál a fejlesztés fennmaradó tartalmának a Modern Városok Programból történő finanszírozását.

A TOP pályázat benyújtását megelőzően a fejlesztést be kell emelni továbbá az Integrált Területi Programba is. Az ITP ennek megfelelő módosítási javaslata jelen előterjesztés 1. számú mellékletét képezi, amely terjedelme miatt elektronikus úton kerül megküldésre, elérési útvonala: <http://www.szombathely.hu/kozgyules/e-kozgyules>

Tekintettel arra, hogy a 86/2017. (IV.27.) Kgy. sz. határozat 5. pontjában foglalt inkubátorház kialakítás a TOP keretében fentiek szerint nem valósítható meg, így annak kezdeményezésére teszek javaslatot, hogy a beruházás a Modern Városok Program szombathelyi elemei közé kerüljön beépítésre. A Kormány és önkormányzatunk közötti MVP együttműködési megállapodás végrehajtásáról szóló 1936/2015. (XII. 12.) Korm. határozat 8. pontja szerinti helyi lakásprogram a létrejött munkacsoportban és az érintett minisztériumokkal történt egyeztetések értelmében nem valósítható meg, így az inkubátorház létesítését a helyi lakásprogram programelem helyébe javaslom beemelni. A helyi lakásprogram tárgyú fejlesztési elem elmaradása miatt annak helyére javaslom továbbá a kiemelt fontosságú, újonnan kialakítandó városi útszakaszok beemelését a Modern Városok Programba. A Modern Városok Programot előzőek értelmében az alábbi fejlesztésekkel javaslom kiegészíteni:

* új technológiai szolgáltató ház (kis és középvállalkozások, start-up cégek növekedését elősegítő innovációs és inkubátor ház) kialakítása Szombathelyen,
* Puskás Tivadar utca északi kikötése az elkerülő útig,
* Saághy utca hiányzó szakaszának kiépítése (összekötés a Szent Imre herceg utcával),
* Ferenczy István utca hiányzó szakaszának kiépítése (összekötés a Szent Gellért utcával),
* Dolgozók útja és a Kárpáti Kelemen utca összekötése (új híd építésével).

Szombathely Megyei Jogú Város Önkormányzata 2017. április 28-án nyújtott be támogatási kérelmet a TOP-6.1.4-16-SH1-2017-00002 számú a „Romkert turisztikai célú fejlesztése – védőépület megépítése”, továbbá a TOP-6.1.4-16-SH1-2017-00003 számú, a „Víztorony és környezetének turisztikai célú fejlesztése” című projektek megvalósítása tárgyában. A támogatói szerződések megkötését követően Szombathely Megyei Jogú Város Önkormányzata és a Savaria Városfejlesztési Nonprofit Kft. konzorciumi együttműködési megállapodást kíván kötni a projektfejlesztés és projektmegvalósítás során felmerülő támogatott tevékenységek ellátására.

A tagok közötti feladatmegosztás alapján a projektek támogatási szerződéseiben rögzített tevékenységek közül a Savaria Városfejlesztési Kft. látná el a teljes körű projektmenedzsment, a kötelezően előírt tájékoztatás és nyilvánosság, a műszaki ellenőrzés, az előzetes tanulmányok készítése tevékenységen belül az üzleti terv és marketing stratégia elkészítésének feladatait, továbbá a marketingtevékenység megvalósítása feladatok közül a kiadványkészítés, valamint a marketingeszközök fejlesztése tevékenységeket.

Szombathely Megyei Jogú Város Önkormányzatához, mint konzorcium vezetőhöz tartoznának a tervezői szolgáltatás biztosítása, az építési beruházás, az eszközbeszerzés, a terület előkészítés, a közbeszerzés és a szakmai tevékenységekhez kapcsolódó szolgáltatások tevékenységei.

A konzorciumi megállapodások az előterjesztés 2. és 3. számú mellékleteit képezik.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. október „ ”**

**/: Dr. Puskás Tivadar :/**

**Határozati javaslat**

**……../2017. (X. 26.) Kgy. sz. határozat**

Szombathely Megyei Jogú Város Közgyűlése a „Javaslat folyamatban lévő fejlesztésekkel kapcsolatos döntések meghozatalára” című előterjesztést megtárgyalta, és a következő döntéseket hozta:

1. A Közgyűlés visszavonja a 86/2017. (IV.27.) Kgy. sz. határozatának 5. pontját.
2. A Közgyűlés felkéri a polgármestert, hogy „Schrammel Imre életművének méltó helyen történő elhelyezése Szombathelyen” címmel nyújtson be támogatási kérelmet a TOP-6.1.4-16 „Társadalmi és környezeti szempontból fenntartható turizmusfejlesztés” című felhívásra.
3. A Közgyűlés felhatalmazza a Gazdasági és Városstratégiai Bizottságot a „Schrammel Imre életművének méltó helyen történő elhelyezése Szombathelyen” című pályázattal kapcsolatos további döntések meghozatalára.
4. A Közgyűlés felhatalmazza a polgármestert, hogy nyertes projekt esetén a „Schrammel Imre életművének méltó helyen történő elhelyezése Szombathelyen” című pályázat Támogatási Szerződését aláírja.
5. A Közgyűlés felkéri a polgármestert, hogy a Modern Városok Program keretében „Schrammel Imre életművének méltó helyen történő elhelyezése Szombathelyen” címmel terjessze az előterjesztés szerinti projektjavaslatot a Modern Városok Bizottsága elé.
6. A Közgyűlés az előterjesztés 1. melléklete szerinti tartalommal jóváhagyja Szombathely Megyei Jogú Város Integrált Területi Programjának módosítását és felkéri a polgármestert a Nemzetgazdasági Minisztérium részére történő benyújtásra.
7. A Közgyűlés felkéri a polgármestert, hogy a Modern Városok Program szombathelyi elemeinek bővítését az előterjesztésben szereplők szerint kezdeményezze.
8. A Közgyűlés a TOP-6.1.4-16-SH1-2017-00002 számú, a „Romkert turisztikai célú fejlesztése – védőépület megépítése”, továbbá a TOP-6.1.4-16-SH1-2017-00003 számú, a „Víztorony és környezetének turisztikai célú fejlesztése” című projektek SZMJV Önkormányzata és a Savaria Városfejlesztési Nonprofit Kft. között kötendő konzorciumi megállapodások tartalmát megismerte, az abban foglaltakat jóváhagyja.
9. A Közgyűlés felkéri a polgármestert a konzorciumi megállapodások aláírására.

**Felelős:** Dr. Puskás Tivadar, polgármester

Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Szakály Szabolcs, a Városfejlesztési Kabinet vezetője)

**Határidő:** 1. azonnal

2. 2018.04.30-ig

3. azonnal

4. nyertes pályázat esetén, a támogató által meghatározott határidőben

5. a 2. pont teljesülésével egyidejűleg

6. azonnal

7. azonnal

8. azonnal

9. támogató általi jóváhagyást követően